མདོར་ན་འཐབ་རྩོད་ལ་མེད་དུ་མི་རུང་བའི་ཆ་རྐྱེན་ནམ།དགོས་མཁོ་གཙོ་བོ་ནི་མི་མང་ཉུང་དང་དང་ནུས་པ་ཆེ་ཆུང་ཁོ་ན་མ་ཡིན་པར།འཐབ་རྩོད་བྱེད་མཁན་གྱི་སྙིང་སྟོབས་དང་སེམས་ཤུགས་ལ་རག་ལས་པ་ཞིག་རེད།དཔེར་ན་འཛམ་བུའི་གླིང་འདིར་འཇེའུ་མི་རིགས་ཀྱི་འཐབ་རྩོད་ལ་བལྟས་ན་ཤེས་ཐུབ་པ་དང་།བོད་མི་རིགས་ཀྱི་སེམས་ངོར་འཐབ་རྩོད་ཀྱི་བསམ་བློ་དང་།འཐབ་རྩོད་ཀྱི་རེ་བ་ཡོངས་སུ་བརླགས་སོང་ན།རྒྱ་ནག་འཐོར་ཞིག་ཏུ་སོང་ཡང་བོད་པས་རང་བཙན་སླར་གསོའི་གོ་སྐབས་ལེན་མི་ཐུབ་པ་དང་།ད་ལྟའི་ཆར་གནས་སྟངས་དང་ཁོར་ཡུག་མ་སྨིན་པའི་དཀའ་ངལ་ཡོད་མུས་ཡིན་ཡང་།བོད་མི་རིགས་ཀྱི་བསམ་བློའི་ནང་དུ་འཐབ་རྩོད་ཀྱི་སེམས་ཤུགས་དང་ཚོར་བ་མ་བརླགས་ན་ཉིན་གཅིག་གསེར་དང་འདྲ་བའི་གོ་སྐབས་ཤིག་འཆར་མི་སྲིད་པ་གཏན་ནས་མིན།དེར་བརྟེན་རྒྱ་གར་གྱི་འཐབ་རྩོད་ནང་མིག་དཔེ་བལྟ་དགོས་པ་ག་རེ་ཡོད་མེད་ཀྱང་བོད་པའི་ངོས་ནས་བསམ་བློ་གཏོང་དགོས་པ་ཞིག་ཡིན་པས།མ་འོངས་པར་བོད་ནི་རྒྱ་གར་དང་མཛའ་འབྲེལ་ཆེ་ཤོས་ཀྱི་ཁྱིམ་མཚེས་རྒྱལ་ཁབ་ཅིག་ཏུ་འགྱུར་མི་སྲིད་པ་མིན།།